
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 12 martie 2014
Nr.4C-9/43
RAPORT

asupra propunerii legislative pentru completarea Legii Educaţiei Naţionale nr.1/2011

 (Plx. 15/2014)


1. În baza prevederilor art. 95 din Regulamentul Camerei Deputaţilor, republicat, cu adresa nr. Plx. 15 din 25 februarie 2014, Comisia pentru învăţământ, ştiinţă, tineret şi sport a primit spre dezbatere, în fond, propunerea legislativă pentru completarea articolului 58 din Legea nr.1 din 5 ianuarie 2011 a Educaţiei Naţionale.

Pentru întocmirea raportului, Comisia a analizat avizul primit de la Comisia juridică, de disciplină şi imunităţi, avizul Consiliului Legislativ şi avizul Consiliului Economic şi Social.
Propunerea legislativă are ca obiect de reglementare completarea art. 58 din Legea educaţiei naţionale nr. 1/2011, cu modificările şi completările ulterioare, în sensul ca programul „Şcoala după şcoală” să se poată organiza şi în alte spaţii decât cele ale unităţilor de învăţământ preuniversitar, cu autorizarea consiliilor de administraţie ale inspectoratului şcolar judeţean şi ale administraţiilor publice locale. 

2. În funcţie de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.


3. La lucrările Comisiei au fost prezenţi 20 deputaţi, din totalul de 28 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative a participat ca invitat domnul Andrei Gheorghe Kiraly - secretar de stat în cadrul Ministerului Educaţiei Naţionale. 


5. Potrivit prevederilor art. 75 alin. (1) din Constituţia României, republicată, şi ale art.92 alin.(8) din Regulamentul Camerei Deputaţilor, republicat, Camera Deputaţilor este prima Cameră sesizată.


În urma dezbaterii, în şedinţele din 04 şi 11 martie 2014, Comisia a propus, cu 18 voturi pentru şi 2 voturi împotrivă, respingerea propunerii legislative, din următoarele motive:


 - metodologia de organizare a programului „Şcoala după şcoală” este aprobată prin Ordinul ministrului educaţiei, cercetării, tineretului şi sportului nr. 5349/2011 şi prevede în mod expres care sunt condiţiile şi spaţiile unde se poate organiza programul.  Pe cale de consecinţă, soluţiile propuse prin iniţiativa legislativă nu se pot integra în conţinutul Legii educaţiei naţionale nr. 1/2011, aceasta stabilind doar cadrul general de funcţionare al programului, neprevăzând expres şi care sunt condiţiile şi spaţiile unde se poate organiza; 
- consiliile de administraţie ale inspectoratelor şcolare judeţene/Inspectoratului Şcolar al Municipiului Bucureşti nu au ca şi competenţe autorizarea spaţiului în care se organizează acest program, ci numai conţinutul acestuia.



    PREŞEDINTE 



                   


            SECRETAR

     Angel TÎLVĂR                                                                               Victor CRISTEA












                 Consilier parlamentar 







                                                                                    Ioana Florina Mînzu

